PERUSTELUT

EHDOTUKSEN TAUSTA

1. Euroopan globalisaatiorahastosta (EGR) myönnettävään rahoitustukeen sovellettavista säännöistä säädetään Euroopan globalisaatiorahastosta (2014–2020) ja asetuksen (EY) N:o 1927/2006 kumoamisesta 17. joulukuuta 2013 annetussa Euroopan parlamentin ja neuvoston asetuksessa (EU) N:o 1309/2013[1], jäljempänä ’EGR-asetus’.

2. Irlannin viranomaiset jättivät hakemuksen EGF/2014/016 IE/Lufthansa Technik EGR:n rahoitustuen saamiseksi yrityksen Lufthansa Technik Airmotive Ireland Ltd, jäljempänä ’LTAI’, ja sen kahden toimittajan Irlannissa toteuttamien työntekijävähennysten vuoksi.

3. Arvioituaan hakemuksen komissio on tullut EGR-asetuksen kaikkien sovellettavien säännösten mukaisesti siihen tulokseen, että edellytykset rahoitustuen saamiseksi EGR:stä täyttyvät.

HAKEMUKSEN TIIVISTELMÄ

EGR-hakemus || EGF/2014/016 IE/Lufthansa Technik

Jäsenvaltio || Irlanti

Asianomaiset alueet (NUTS-taso 2) || IE 02 – Southern and Eastern

Hakemuksen jättämispäivä || 19.9.2014

Ilmoitus hakemuksen vastaanottamisesta || 24.9.2014

Lisätietopyyntö || 3.10.2014

Lisätietojen toimittamisen määräaika || 14.11.2014

Arvioinnin päättämisen määräaika || 6.2.2015

Toimintakriteeri || EGR-asetuksen 4 artiklan 2 kohta

Ensisijainen yritys || Lufthansa Technik Airmotive Ireland Ltd

Toimiala(t) (NACE Rev.2 -kaksinumerotaso)[2] || Kaksinumerotaso 33 (Koneiden ja laitteiden korjaus, huolto ja asennus)

Tytäryhtiöiden, toimittajien ja jatkojalostajien määrä: || 2

Viiteajanjakso (neljä kuukautta) || 1.3.2014–30.6.2014

Vähennettyjen työntekijöiden tai työskentelyn lopettaneiden määrä viiteajanjaksolla (a) || 149

Vähennettyjen työntekijöiden tai työskentelyn lopettaneiden määrä viiteajanjaksoa ennen tai sen jälkeen (b) || 275

Vähennettyjen työntekijöiden kokonaismäärä (a + b) || 424

Kohteena olevien edunsaajien arvioitu kokonaismäärä || 250

Kohteena olevien työelämän ja koulutuksen ulkopuolella olevien nuorten (nk. NEET-nuoret) määrä || 200

Yksilöllisten palvelujen talousarvio euroina || 3 922 944

EGR:n täytäntöönpanon talousarvio[3] euroina || 228 320

Kokonaisbudjetti euroina || 4 151 264

EGR:n tuki euroina (60 %) || 2 490 758

HAKEMUKSEN ARVIOINTI

Menettely

4. Irlannin viranomaiset jättivät hakemuksen EGF/2014/016 IE/Lufthansa Technik 19. syyskuuta 2014 eli 12 viikon kuluessa siitä päivästä, jona jäljempänä 6–8 kohdassa esitetyt toimintakriteerit täyttyivät. Komissio ilmoitti hakemuksen vastaanottamisesta kahden viikon kuluessa hakemuksen jättämispäivästä 24. syyskuuta 2014 ja pyysi Irlannin viranomaisilta lisätietoja 3. lokakuuta 2014. Nämä lisätiedot toimitettiin kuuden viikon kuluessa pyynnön esittämispäivästä. Täydellisen hakemuksen vastaanottamisesta alkava 12 viikon määräaika, jonka kuluessa komission olisi saatettava päätökseen arviointinsa siitä, täyttääkö hakemus rahoitustuen myöntämisen edellytykset, päättyy 6. helmikuuta 2015.

Hakemuksen tukikelpoisuus

Asianomaiset yritykset ja edunsaajat

5. Hakemus koskee 424:ää työntekijää, jotka vähennettiin Lufthansa Technik Airmotive Ireland Ltd:n (ensisijainen yritys) ja kahden sen toimittajan palveluksesta. Ensisijainen yritys toimii NACE Rev.2 ‑kaksinumerotasoon 33 (Koneiden ja laitteiden korjaus, huolto ja asennus) luokitetulla toimialalla. Kyseisten yritysten toteuttamat työntekijävähennykset sijoittuvat pääasiallisesti Irlannin NUTS[4] 2 -tason alueelle Southern and Eastern (IE02).

Yritykset ja työntekijävähennysten määrä viiteajanjaksolla

Lufthansa Technik Airmotive LTD || 415 || ||

QCafe || 4 || ||

Senaca group || 5 || ||

Yritysten kokonaismäärä: 3 || Työntekijävähennysten kokonaismäärä: || 424

Niiden itsenäisten ammatinharjoittajien lukumäärä, joiden työskentely on loppunut: || 0

Tukikelpoisten työntekijöiden ja itsenäisten ammatinharjoittajien kokonaismäärä: || 424

Toimintakriteerit

6. Irlannin viranomaiset jättivät hakemuksen käyttäen perustana EGR-asetuksen 4 artiklan 2 kohdan toimintakriteeriä. Se poikkeaa 4 artiklan 1 kohdan a alakohdan toimintakriteeristä, jossa edellytetään, että vähintään 500 työntekijää vähennetään jäsenvaltiossa sijaitsevasta yrityksestä tai itsenäistä ammatinharjoittajaa lopettaa työskentelynsä jäsenvaltiossa sijaitsevassa yrityksessä neljän kuukauden viiteajanjaksona, mukaan luettuina työntekijät, jotka vähennetään yrityksen toimittajien tai jatkojalostajien palveluksesta, ja/tai itsenäiset ammatinharjoittajat, jotka lopettavat työskentelynsä yrityksen toimittajille tai jatkojalostajille. Neljän kuukauden viiteajanjakso (1.3.–30.6.2014) täyttyy hakemuksessa, kun taas vähennettyjen työntekijöiden määrä on pienempi kuin 4 artiklan 1 kohdan a alakohdan mukaisille hakemuksille asetettu 500 työntekijän vähimmäismäärä. Irlanti on vedonnut tämän tapauksen poikkeuksellisiin olosuhteisiin, sillä työntekijävähennyksillä on vakava vaikutus työllisyyteen ja paikalliseen ja alueelliseen talouteen (ks. kohdat 21–23).

7. Hakemus liittyy

– 148 työntekijään, jotka vähennettiin[5] Lufthansa Technik Airmotive Ireland Ltd:n palveluksesta neljän kuukauden viiteajanjakson aikana,

– yhteen työntekijään, joka vähennettiin yhdestä ensisijaisen yrityksen toimittajayrityksestä saman neljän kuukauden viiteajanjakson aikana.

Työntekijävähennysten ja työskentelyn loppumisen laskeminen

8. Työntekijävähennykset on laskettu seuraavasti:

– 1 henkilö päivästä, jona työnantaja neuvoston direktiivin 98/59/EY[6] 3 artiklan 1 kohdan mukaisesti ilmoitti kirjallisesti toimivaltaiselle viranomaiselle suunnitelluista joukkovähentämisistä. Irlannin viranomaiset vahvistivat ennen komission arvioinnin valmistumispäivää, että tämä työntekijävähennys on tosiasiallisesti toteutettu.

– 148 henkilöä päivästä, jona työsopimus päättyy tosiasiallisesti tai jona sen voimassaolo päättyy.

Tukeen oikeutetut edunsaajat

9. Edellä jo tarkoitettujen työntekijöiden lisäksi tukeen oikeutettuja edunsaajia ovat ne 275 työntekijää, jotka vähennettiin ennen neljän kuukauden viiteajanjaksoa tai sen jälkeen. Nämä työntekijät vähennettiin kaikki sen jälkeen, kun yleinen ilmoitus suunnitelluista työntekijävähennyksistä oli annettu 15. marraskuuta 2013. Tällä on selkeä syy-yhteys tapahtumaan, joka aiheutti vähennykset viiteajanjakson aikana, eli irtisanovan yrityksen toiminnan lopettamiseen.

10. Tukeen oikeutettuja edunsaajia on näin ollen yhteensä 424.

Työntekijävähennysten ja globalisaatiosta johtuvien maailmankaupan huomattavien rakenteellisten muutosten välinen yhteys

11. Osoittaakseen yhteyden työntekijöiden vähentämisten ja globalisaatiosta johtuvien maailmankaupan huomattavien rakenteellisten muutosten välillä Irlanti toteaa, että LTAI:n toiminnan lopettaminen johtuu EU:n tavara- ja palvelukaupassa tapahtuneesta suuresta muutoksesta. Muutos aiheutui teknologian saralla, kun siirryttiin tuottamaan uuden sukupolven ilma-aluksia ja komponentteja, kun laajarunkokoneiden komponenttien tuotantokäytänteissä tapahtui muutoksia, jotka vaikuttivat LTAI:n liiketoimintamallin taustalla oleviin markkinoiden perustekijöihin ja kun ilma-alusten tuotannon sijainti muuttui maailmanlaajuisesti.

12. Viimeksi kuluneiden kahdenkymmenen vuoden aikana suosituimmat ilma-alustyypit ovat muuttuneet. Pääosin kokometallisista, sähkömekaanisista, hydraulisista ja pneumaattisista malleista (esim. B737-200/300/400/500, MD80, B747-100/200/300 ja DC10/MD11) on yhä enenevässä määrin siirrytty komposiitti-, metalli-/komposiittirakenteisiin, elektronisella ohjausjärjestelmällä varustettuihin täysin tietokoneohjattuihin ilma-aluksiin. 1960- ja 1970-luvun moottorityypit ovat samaan aikaan väistyneet ja tehneet tilaa pitkälle kehitetyille materiaaleille ja aerodynaamiselle suunnittelulle.

13. Tulevaisuudessa maailman lentokalusto lienee pääosin yksikäytäväistä ja kapearunkoista mallia, kuten muun muassa B737-600/700/800/900-sarjat ja A32-sarja. Tällaisen konetyypin osuus kasvaa näillä näkymin nykyisestä 64 prosentista yli 70 prosenttiin (yli 29 000 ilma-alusta). Kapearunkoisen konetyypin kysynnän kasvu tulee arvioiden mukaan lähinnä Aasiasta ja Kaukoidästä. Ilmailuala on siellä kasvussa, ja lisäksi myös globaalisti on enemmän tarvetta korvata vanhoja konetyyppejä pääasiassa kapearunkoisilla tyypeillä.[7]

14. Kun markkinoille on tullut lisää uusia konetyyppejä, kuten B737 Max ja A320 Neo, toimijat ovat alkaneet luopua vanhemmista perinteisistä konetyypeistä ja jossain määrin myös uuden sukupolven vanhemmista versioista. Viiden viimeksi kuluneen vuoden aikana liikenteestä on poistunut huomattavan paljon perinteisiä konetyyppejä, joiden moottorityypit kuuluivat LTAI:n keskeiseen valmistusohjelmaan.

15. LTAI:n perinteinen liiketoimintamalli nojautui moniin sellaisiin tekijöihin, joihin on kohdistunut suurta painetta sitä mukaa kun maailman lentokalusto on muuttunut rakenteeltaan. LTAI:n valmistusohjelman perustana olevien konetyyppien osuus on pienentynyt nopeasti.

16. LTAI oli saanut erittäin hyvin jalansijaa moottorien varaosakaupassa, ja sillä oli itsellään hyvät kauppasuhteet ja kontaktit materiaalitoimittajien ja korjaamojen verkostoon kaikkialla maailmassa. Lisäksi sillä oli iso kilpailuetu moottorikorjaussopimuksia koskevissa tarjouskilpailuissa.

17. Moottoriteknologian kehityskustannukset ovat kuitenkin kasvaneet jatkuvasti, ja moottoriteknologian rinnalla on kehitetty korjausteknologiaa. Siksi alkuperäiset laitevalmistajat (OEM) – lähinnä EU:n ulkopuolelta, esim. General Electric, Pratt Whitney, Honeywell ja International Aero Engines – ovat saaneet kimmokkeen tulla huolto-, korjaus- ja tarkastuspalvelujen (MRO) markkinoille aiempaa suuremmassa määrin.

18. Muun muassa Intian ja Kiinan teollistuminen on nostanut lentomatkustamisen maailmanlaajuisesti kasvuun. Aasian ja Tyynenmeren alueelle sekä Lähi-itään on suunnitteilla hulppeita uusia kansainvälisiä ja kotimaan lentoasemia, mikä avaa liikelentokoneiden huolto-, korjaus- ja tarkastuspalveluja tarjoaville yrityksille uusia mahdollisuuksia. Tätä taustaa vasten ja ottaen huomioon, että Länsi-Euroopan ja Yhdysvaltojen lentoliikenteen harjoittajat lähettävät laajarunkoiset koneensa yleensä Kiinaan raskaaseen huoltoon, huolto-, korjaus- ja tarkastuspalveluja tarjoavat yritykset ovat tehneet suuria investointeja etenkin Kiinaan sekä Aasian ja Tyynenmeren alueelle ja Lähi-itään.[8]

19. Lufthansa Technik on reagoinut uusiin mahdollisuuksiin, joita on virinnyt lentokoneiden ja lentokoneenosien korjaus-, huolto- ja tarkastustoiminnan alalla EU:n ulkopuolella. Se on hiljattain tehnyt strategisia liittoutumia Aasian ja Tyynenmeren alueen, esimerkiksi Kiinan ja Filippiinien, toimijoiden kanssa. Lufthansa Technikin emoyritys on myös päättänyt sijoittaa Airbus A330/340 -konetyyppien maailmanlaajuiset huolto- korjaus- ja tarkastustoimintonsa Lufthansa Technik Philippines -tytäryritykseensä, jäljempänä ’LTP’, sillä yrityksen suunnitelmissa on siirtää osa laajarunkokoneille tarkoitettuja raskaan huollon toimintoja Aasiaan, missä on pienemmät työvoimakustannukset. LTP:n henkilöstömäärä on kasvanut 1 800:sta 2 200:aan, ja filippiiniläisiä mekaanikkoja on Saksassa koulutettavina.[9]

20. Lisäksi Lufthansa Technik on vuonna 2013 ja vuoden 2014 alkupuolella tehnyt tai uusinut lentokonehuoltosopimuksia Malesiassa sijaitsevan Air Asia X:n kanssa, komponenttihuoltosopimuksia GoAirin (Intia) ja Sri Lankan Airlinesin kanssa sekä moottorihuoltosopimuksia Pakistan International Airlinesin kanssa. Se on myös tehnyt muun muassa pitkäaikaisia komponenttihuoltosopimuksia UTC Aerospacen (Yhdysvallat) kanssa. UTC Aerospace on moottoreita tuottava alkuperäinen laitevalmistaja (OEM).

21. Mainitut EU:n ulkopuolella sijaitsevat yritykset pyrkivät selvästikin tarjoamaan kapasiteettia ja palveluja halvemmalla kuin Lufthansan EU:ssa sijaitsevat päätoimipisteet, ja ne auttavat täyttämään ilmailutoimialan nopean kasvun tuomia tarpeita EU:n ulkopuolella.

22. Koneiden ja laitteiden korjaus, huolto ja asennus -toimialalta on tähän mennessä esitetty kaksi Ego-hakemusta (käsillä oleva tapaus mukaan luettuna). Toinen hakemus[10] perustui maailmanlaajuiseen rahoitus- ja talouskriisiin.

Työntekijävähennyksiin ja toiminnan lopettamiseen johtaneet tapahtumat

23. Yrityksen sulkeminen ja koko henkilöstön irtisanominen ovat Lufthansa Technik Airmotive Ireland Ltd:n toteuttamien työntekijävähennysten taustalla.

24. Aer Lingus perusti lentokoneiden huolto-, korjaus- ja tarkastuspalveluja tarjoavan Airmotive Ireland -tehtaan vuonna 1980 Rathcooleen, Dublinin kreivikuntaan. Lufthansa Technik Airmotive Ireland Limited (LTAI) hankki 60 prosenttia kyseisen tehtaan osakkeista vuonna 1997. Vuonna 1999 tehdas siirtyi kokonaisuudessaan LTAI:n omistukseen.

25. Lufthansan kokonaan omistama tytäryritys Shannon Aerospace vähensi vuoden 2010 lokakuussa 100 työntekijää osana tämän saksalaisomisteisen yrityksen laajempaa uudelleenjärjestelyohjelmaa, jota perusteltiin kestämättömällä kustannusrakenteella.[11]

26. Yhtiö ilmoitti 15. marraskuuta 2013, että se aikoo vähentää 409 työntekijää Länsi-Dublinissa sijaitsevasta toimipisteestään. Yhtiö oli tarkastellut LTAI:n toimintoja monelta kantilta ja ottanut huomioon tulojen pienentymisen ja heikkenevät kansainväliset markkinamahdollisuudet[12].

27. LTAI ja teollisuuden kehittämisvirasto (IDA) yrittivät löytää tehtaalle ostajan, mutta ponnistelut olivat tuloksettomia. Joulukuussa 2013 varmistui, että yhteensä 415 työntekijää vähennetään ja tehdas suljetaan vuonna 2014. Työntekijävähennykset alkoivat joulukuussa 2013, ja ne oli tarkoitus saada päätökseen kesäkuussa 2014.

Työntekijöiden vähentämisten odotettu vaikutus paikalliseen, alueelliseen tai kansalliseen talouteen ja työllisyyteen

28. Kyseiset 415 Lufthansan työntekijää asuivat seuraavissa kreivikunnissa: Dublin (212 työntekijää paikallishallinnon yksiköissä South Dublin, Fingal, Dublin City ja Dun Laoghaire-Rathdown), Kildare (140), Meath (15), Wicklow (14) ja muut ympäröivät kreivikunnat (34). Dublinin kreivikunnassa asuvista työntekijöistä yli 60 asui Rathcoolen lähialueilla, esimerkiksi Tallaghtissa ja Clondalkinissa (South Dublin) sekä Blanchardstownissa (Fingal).

29. Viimeisimpien, vuodelta 2011 olevien väestönlaskentatietojen mukaan yli 15-vuotiaita oli yhteensä 3 608 662, ja 390 677 (10,83 %) tästä kokonaismäärästä luokiteltiin työttömiksi, jotka ovat menettäneet aikaisemman työnsä Irlannissa tai luopuneet siitä. Vaikka South Dublinin prosenttiosuus oli vain hieman suurempi, 11,61 prosenttia, nämä luvut pitävät sisällään varsin epäedullisessa asemassa olevia pienalueita.

30. Esimerkiksi Blanchardstown-Tyrrelstown, Tallaght-Killinarden, Clondalkin-Rowlagh ja Tallaght-Fettercairn kuuluivat työttömyystilastossa valtakunnallisesti 25:n kärkeen yhteensä 3 409 vaalipiirin joukossa. Niiden työttömyysluvut olivat 24,64 %[13], 23,83 %[14], 22,34 %[15] ja 22,01 %[16]. Mainittujen vaalipiirien muutkin sosioekonomiset indikaattorit osoittavat huomattavan epäedullista asemaa ja köyhyyttä: koulutustaso on alhainen, ammattitaidossa on puutteita ja kunnallinen vuokra-asuminen on yleistä.

31. Työnhakijarekisterissä olevien työttömien määrä kasvoi Dublinin alueella vuoden 2014 huhti- ja toukokuun välisenä aikana 94 529:stä 94 940:een (+0,43 %), kun vastaava valtakunnallinen luku kasvoi 388 559:stä 388 764:ään (+0,05 %)[17].

32. Vuoden 2012 lopussa lähes 59 prosentilla Irlannin työikäisestä 15–64-vuotiaasta väestöstä oli työpaikka. Tämä luku on paljon pienempi kuin 69–71 prosentin työllisyysaste, jonka Irlanti on asettanut tavoitteeksi Eurooppa 2020 -strategiaan kuuluvissa indikaattoreissa[18].

Selostus poikkeuksellisista olosuhteista, joiden vuoksi hakemus otetaan käsiteltäväksi

33. Irlanti toteaa, että vaikka neljän kuukauden viiteajanjakson aikana toteutettiin alle 500 työntekijävähennystä, hakemus olisi kuitenkin rinnastettava EGR-asetuksen 4 artiklan 1 kohdan a alakohdan mukaiseen hakemukseen, sillä olosuhteet ovat poikkeukselliset ja työntekijävähennyksillä on vakava vaikutus työllisyyteen ja paikalliseen ja alueelliseen talouteen. Irlannin viranomaiset esittävät näkemyksensä tueksi tietoja työntekijävähennyksistä, joita kyseessä olevan alan yritykset ovat toteuttaneet. Ensimmäiset toteutettiin vuosina 2009 ja 2010, jolloin SR Technics -yrityksen huolto- korjaus- ja tarkastustoimintojen yksikkö lakkautti 1 365 työpaikkaa Dublinin lentokentällä. Lufthansa Technik Airmotive Technik ilmoitti marraskuussa 2013 työntekijävähennyksistä South Dublinin alueella, minkä jälkeen eräs toinenkin Rathecoolessa huolto- korjaus- ja tarkastustoimintaa harjoittava yritys, Pratt and Whitney, ilmoitti vähentävänsä 107 työntekijää. Päälle päätteeksi Bombardier ilmoitti syyskuussa 2014 vähentävänsä noin 400 työntekijää. Tämä Belfastissa sijaitseva ilmailualan yritys olisi voinut olla mahdollinen työpaikka Lufthansa Technikin vähentämille työntekijöille, sillä se sijaitsee noin 120 kilometrin päässä Dublinista.

34. Alan nykyinen työntekijämäärä on Irlannissa noin 1 550. Alan työllisyys on kaiken kaikkiaan heikentynyt noin 52 prosentilla, kuten edellä mainitut luvut osoittavat.

35. Irlannin viranomaiset väittävät lisäksi, että tämän alan työntekijöillä on eräitä sellaisia erityistaitoja, joille on vaikea löytää käyttöä muilla sektoreilla. Se vaikeuttaa uuden työn löytämistä. Viimeksi mainittu väite pätee eritoten iäkkäämpiin työtekijöihin (noin 20 prosenttia Lufthansa Technikin työntekijöistä) sekä niihin, jotka ovat olleet pitkään kyseisen työnantajan palveluksessa.

Kohteena olevat edunsaajat ja ehdotetut toimet

Kohteena olevat edunsaajat

36. Toimiin odotetaan osallistuvan arviolta 250 kohteena olevaa työntekijää. Kyseisten työntekijöiden jakauma sukupuolen, kansalaisuuden ja iän mukaan on seuraava:

Luokka || Kohteena olevat edunsaajat

Sukupuoli: || Miehiä: || 220 || (88 %)

|| Naisia: || 30 || (12 %)

Kansalaisuus: || EU:n kansalaisia: || 246 || (98,4 %)

|| Muita kuin EU-kansalaisia: || 4 || (1,6 %)

Ikäryhmä: || 15–24-vuotiaita: || 12 || (4,8 %)

|| 25–29-vuotiaita: || 18 || (7,2 %)

|| 30–54-vuotiaita: || 149 || (59,6 %)

|| 55–64-vuotiaita: || 70 || (28,0 %)

|| yli 64-vuotiaita: || 1 || (0,4 %)

37. Irlannin viranomaiset tarjoavat lisäksi EGR:n tuella yhteisrahoitettavia yksilöllisiä palveluja enintään 200:lle työelämän ja koulutuksen ulkopuolella olevalle nuorelle, jotka olivat alle 25-vuotiaita hakemuksen jättöpäivänä, koska kaikki 10 kohdassa tarkoitetut 424 työntekijävähennystä toteutettiin NUTS 2 -tason alueella Southern and Eastern Ireland (IE02), joka on nuorisotyöllisyysaloitteen puitteissa tukikelpoinen.

Ehdotettujen toimien tukikelpoisuus

38. Vähennetyille työntekijöille ja työelämän ja koulutuksen ulkopuolella oleville nuorille tarjottavat yksilölliset palvelut koostuvat seuraavista toimista.

– Ohjaus ja urasuunnittelu: Tämän toimenpiteen katsotaan olevan ensiarvoisen tärkeä vähennetyille työntekijöille, sillä he saattavat aluksi olla epätietoisia ja epävarmoja siitä, millä keinoin työmarkkinoille voi palata. Varhaisessa vaiheessa annettava ohjaus voi auttaa työttömäksi joutuneita työntekijöitä arvioimaan tilanteensa ja mahdollisuutensa selvästi ja järjestelmällisesti. Kun irtisanomisesta on kulunut jonkin aikaa, on paikallaan antaa räätälöidympää lisäohjausta työntekijän uudelleentyöllistymisen tueksi. Tukitoimenpiteisiin kuuluvat yksilöllinen profilointi, tarpeiden kartoitus, oppimisen arviointi, ansioluettelon laadinta, uraohjaus ja -suunnittelu, työnhaun tukeminen ja muut tuki- ja neuvontapalvelut. Monet eri tahot, kuten sosiaaliturvaministeriö, koulutuslautakunnat, EGR-koordinointiyksikkö SOLAS sekä tarvittaessa yksityisen sektorin ohjausalan asiantuntijat, osallistuvat toimenpiteisiin ja tarjoavat vähennetyille työntekijöille tukipalveluja. Niihin kuuluu muun muassa QQI/FETAC:n virallisesti hyväksymiä urasuunnittelukursseja, joiden jälkeen voi siirtyä virallisille työllistämiskursseille.

– EGR:n koulutusapurahat: Näitä toimenpiteitä tarjoavat hyväksytyt yksityiset toimijat, ja hallinnoinnista vastaa kansallinen EGR-koordinointiyksikkö SOLAS. EGR:n koulutusapurahajärjestelmä antaa EGR:n edunsaajalle joustavammat mahdollisuudet kartoittaa ja valita räätälöityjä ja hyväksyttyjä koulutus- ja täydennyskoulutusohjelmia ja korkea-asteen koulutusohjelmia (esimerkiksi Irlannin siviili-ilmailuviranomaisen IAA:n (Irish Aviation Authority) suunnittelemia ilmailualan kursseja) niiden koulutusohjelmien lisäksi, joita valtion tahot tarjoavat.

– Koulutus- ja täydennyskoulutusohjelmat: Näiden toimenpiteiden tarjoajina ovat lähinnä valtion viranomaiset, kuten koulutuslautakunnat, mutta myös hyväksytyt yksityiset tahot, jotka toteuttavat toimialavetoisia aloitteita. Näihin kuuluvat muun muassa Skillnets-koulutusverkoston ohjelmat (www.skillnets.ie) ja Fast Track to IT -aloite (FIT, www.fit.ie). On myös mahdollista järjestää erityisiä harjoittelujaksoja ja paikallisyhteisön tarpeisiin räätälöityjä koulutusohjelmia yhteistyössä sosiaaliturvaministeriön ja tällaisista toimenpiteistä valtakunnallisesti vastaavien muiden valtion elinten kanssa.

– Korkea-asteen koulutusohjelmat: Korkea-asteen koulutusohjelmat sisältävät kohderyhmälle suunnattuja koko- ja osa-aikaisia ohjelmia, joita valtiorahoitteiset oppilaitokset järjestävät lähinnä Dublinin alueella ja sisämaassa. The Institute of Technology Tallaght, Institute of Technology Blanchardstown, Institute of Technology Carlow, Dublin Institute of Technology ja Dublin City University ovat tärkeimmät korkea-asteen oppilaitokset, jotka palvelevat sitä aluetta, jolla työttömiksi jääneet työntekijät asuvat. Lisäksi saatetaan järjestää lyhytaikaisia siirtymäkursseja sellaisilla osa-alueilla, joilla on todettu taitovajetta. Tällaisten kurssien rahoitus saadaan esimerkiksi Springboardin (www.springboardcourses.ie) kaltaisista aloitteista. Vähennettyjen työntekijöiden ryhmän käyttöön asetetaan myös EGR:n koulutusapurahoja (QQI/HETAC), joiden turvin on mahdollista hakeutua yksityisiin korkea-asteen ohjelmiin, jos vastaavia ohjelmia ei ole tarjolla julkisesti rahoitetussa järjestelmässä tai jos kyse on erityisosaamiseen tähtäävistä kursseista. Tässä yhteydessä keskitytään arvioimaan huolellisesti niitä, jotka harkitsevat osallistumista korkea-asteen koulutusohjelmaan, sekä heidän osaamistaan ja soveltuvuuttaan tietyille kursseille. Lisäksi arvioidaan sitä, olisivatko johdantokurssit tai vaihtoehtoiset ratkaisut muilla tukialoilla soveltuvampia.

– Yrittämisen ja itsenäisen ammatinharjoittamisen tuet: Yrittämisen ja itsenäisen ammatinharjoittamisen tukia kanavoivat lähinnä kyseisen alueen paikalliset työnvälitystoimistot. Useita eri tukityyppejä asetetaan sellaisten edunsaajien saataville, jotka harkitsevat itsenäiseksi ammatinharjoittajaksi ryhtymistä tai oman yrityksen perustamista ja punnitsevat tällaisen työllistymisvaihtoehdon toteutettavuutta. Nämä tuet kattavat johdantokursseja, liiketoiminnan suunnittelua käsitteleviä työpajoja, mentorointia ja siemenrahaa. Sosiaaliturvaministeriö, Skillnets-verkosto tai korkea-asteen oppilaitosten kanssa tehdyt yhteistyöjärjestelyt voivat tarvittaessa tarjota muita yrittäjäkoulutustukia.

– Tulotuet, mukaan luettuna EGR:n kurssiavustusjärjestelmä: Tämän toimenpiteen tarkoituksena on antaa enemmän mahdollisuuksia hakeutua ja osallistua ohjaukseen ja koulutukseen. EGR:n kurssiavustusjärjestelmästä korvataan tietty osa lisäkustannuksista, joita kurssille hakeutuminen ja osallistuminen aiheuttavat. EGR:n koordinointiyksikkö vastaa kurssiavustusjärjestelmän hallinnoinnista. Järjestelmästä korvataan osa matka-, oleskelu-, kurssimateriaali- ja kurssitarvike- yms. kustannuksista. Kyseeseen voi tapauksen mukaan tulla myös muita avustuksia, esimerkiksi koulutuslautakuntien myöntämät avustukset, sosiaaliturvaministeriön myöntämä ”Back to Education Allowance” -avustus, opetus- ja ammattikouluministeriön myöntämät opintotuet ja sosiaaliturvaministeriön ”Back to Work Enterprise Allowance” -avustukset.

Yksilölliset palvelut, joita on tarkoitus tarjota työelämän ja koulutuksen ulkopuolella oleville nuorille, ovat samoja, joita tarjotaan vähennetyille työntekijöille, mutta ne räätälöidään kunkin nuoren tarpeisiin.

39. Tässä kuvatut toimet ovat aktiivisia työmarkkinatoimenpiteitä, jotka ovat osa EGR-asetuksen 7 artiklassa vahvistettuja tukikelpoisia toimia. Toimet eivät korvaa passiivisia sosiaalisen suojelun toimenpiteitä.

40. Irlannin viranomaiset ovat toimittaneet vaaditut tiedot toimista, jotka ovat asianomaiselle yritykselle pakollisia kansallisen lainsäädännön tai työehtosopimusten nojalla. Ne ovat vahvistaneet, ettei EGR:n rahoitustuella korvata tällaisia toimia.

Alustava talousarvio

41. Arvioidut kokonaiskustannukset ovat 4 151 264 euroa, johon sisältyy yksilöllisten palvelujen kustannuksia 3 922 944 euroa ja valmistelu-, hallinnointi-, tiedotus- ja mainonta- sekä valvonta- ja raportointitoimien kustannuksia 228 320 euroa.

42. EGR:ltä haettu rahoitusosuus on yhteensä 2 490 758 euroa (60 prosenttia kokonaiskustannuksista).

Toimet || Arvioitu osallistujamäärä || Arvioidut kustannukset osallistujaa kohti (euroa) (*) || Arvioidut kokonaiskustannukset (euroa) (**)

Yksilölliset palvelut (EGR-asetuksen 7 artiklan 1 kohdan a ja c alakohta)

Ammatillinen ohjaus ja urasuunnittelun tukeminen || 450 || 404 || 181 924

EGR:n koulutusapurahat || 198 || 2 106 || 416 932

Koulutus ja toisen asteen koulutusohjelmat || 218 || 4 123 || 898 910

Korkea-asteen koulutusohjelmat || 116 || 6 310 || 731 933

Yrittämisen ja itsenäisen ammatinharjoittamisen tuet || 50 || 6 404 || 320 214

Välisumma a): Prosenttiosuus kokonaiskustannuksista a) ja b): || – || 2 549 913

(65 %)

Avustukset ja kannustimet (EGR-asetuksen 7 artiklan 1 kohdan b alakohta)

Tulotuet, mukaan luettuina kurssiavustukset || 358 || 3 835 || 1 373 031

Välisumma b): Prosenttiosuus kokonaiskustannuksista a) ja b): || – || 1 373 031 (35 %)

EGR-asetuksen 7 artiklan 4 kohdan mukaiset toimet

1. Valmistelutoimet || – || 3 000

2. Hallinnointi || – || 144 229

3. Tiedotus ja mainonta || – || 41 713

4. Valvonta ja raportointi || – || 39 378

Välisumma c): Prosenttiosuus kokonaiskustannuksista (a+b+c): || – || 228 320

(5,5 %)

Kustannukset yhteensä (a + b + c): || – || 4 151 264

EGR:n rahoitusosuus (60 % kokonaiskustannuksista) || – || 2 490 758

(*) Desimaalien välttämiseksi työntekijää kohden arvioidut kustannukset on pyöristetty. Pyöristämisellä ei kuitenkaan ole vaikutusta kunkin toimenpiteen kokonaiskustannuksiin.

(**) Desimaalien välttämiseksi toimenpidekohtaiset kokonaiskustannukset on pyöristetty.

43. Edellä olevassa taulukossa EGR-asetuksen 7 artiklan 1 kohdan b alakohdan mukaisiksi toimiksi yksilöityjen toimien kustannukset ovat enintään 35 prosenttia yksilöllisten palvelujen koordinoidun paketin kokonaiskustannuksista. Irlannin viranomaiset ovat vahvistaneet, että näiden toimien edellytyksenä on, että kohteena olevat edunsaajat osallistuvat aktiivisesti työnhakuun tai koulutukseen.

44. Irlannin viranomaiset ovat vahvistaneet, että itsenäiseen ammatinharjoittamiseen, yritysten perustamiseen ja yritysten toiminnan jatkamiseen työntekijöiden johdolla liittyvät investointikustannukset ovat enintään 15 000 euroa edunsaajaa kohti.

Menojen tukikelpoisuuskausi

45. Irlannin viranomaiset aloittivat yksilöllisten palvelujen tarjoamisen kohteena oleville edunsaajille 7. joulukuuta 2013. Kohdassa 29 tarkoitettujen toimien menoihin voidaan näin ollen myöntää EGR:n rahoitustukea 7. joulukuuta 2013 ja 19. syyskuuta 2016 väliseltä ajalta. Poikkeuksena on kuitenkin korkea-asteen koulutus, johon voidaan myöntää rahoitustukea 19. maaliskuuta 2017 saakka.

46. Irlannin viranomaisille on aiheutunut hallinnollisia kuluja EGR:n täytäntöönpanosta 15. marraskuuta 2013 lähtien. Valmistelu-, hallinnointi-, tiedotus- ja mainonta- sekä valvonta- ja raportointitoimien menoihin voidaan näin ollen myöntää EGR:n rahoitustukea 15. marraskuuta 2013 ja 19. maaliskuuta 2017 väliseltä ajalta.

Täydentävyys suhteessa kansallisin tai unionin varoin rahoitettuihin toimiin

47. Kansallinen esi- tai yhteisrahoitus järjestetään Irlannin valtiovarainministeriöstä, joka hoitaa palvelujen esirahoituksen sekä myöntää osarahoituksen ohjelmaan, kun EGR:n rahoitusosuus on hyväksytty. Menot katetaan Irlannin kansallisesta koulutusrahastosta ja opetus- ja ammattikouluministeriön sekä muiden asiaan liittyvien ministeriöiden meno-otsakkeilta.

Menettelyt, joita noudatetaan kohteena olevien edunsaajien tai heidän edustajiensa tai työmarkkinaosapuolten sekä paikallis- ja aluehallinnon viranomaisten kuulemiseksi

48. Irlannin viranomaiset ovat ilmoittaneet, että yksilöllisten palvelujen koordinoidun paketin laadinnassa on kuultu kohteena olevia edunsaajia sekä heidän edustajiaan ja ammattiliittoja.

49. Saatuaan työ-, yritys- ja innovointiministeriöltä marraskuussa 2013 ilmoituksen tulossa olevista joukkovähentämisistä, EGR:n hallintoviranomainen sekä teollisuuden kehittämisvirasto ottivat yhdessä yhteyttä yhtiön johtoon ja olivat suorassa yhteydessä myös ammattiliittoihin SIPTU (Services Industrial Public and Technical Union), TEEU (Technical Engineering and Electrical Union) ja Unite the Union keskustellakseen ja saadakseen kuvan vähennettyjen työntekijöiden mahdollisista tarpeista.

50. Sosiaaliturvaministeriö teki tammikuussa 2014 kattavan selvityksen joukkovähentämisen piiriin kuuluvista työntekijöistä. Selvityksessä yksilöitiin kohderyhmä ja määritettiin kyseisten henkilöiden koulutustausta sekä uudelleentyöllistymismahdollisuuksien parantamiseksi tarvittavat yksilölliset palvelut.

51. EGR:n hallintoviranomainen jatkoi yhteydenpitoa, ja se johti ammattiliittoihin kuuluvien ja kuulumattomien työntekijöiden edustajien tapaamiseen elokuussa 2014. Tapaamisessa käsiteltiin EGR:n prosessia, tietojenkeruuta ja hakemuksen edistymistä. Lisäksi EGR:n hallintoviranomainen toteutti EGR:n koordinointiyksikön välityksellä ja työntekijöiden edustajien tuella ja myötävaikutuksella postikyselyn, jossa tuotiin esille rahaston mahdollisuuksia auttaa työttömäksi joutuneita työntekijöitä.

52. Kuten muissa Irlannin EGR-ohjelmissa, tarkoituksena on nytkin perustaa neuvoa-antava foorumi tai muu interaktiivinen järjestely, joka täydentää EGR-koordinointiyksikön käynnissä olevaa työtä, ja antaa vähennetyille työntekijöille ja asianomaisille sidosryhmille näin tilaisuus vaikuttaa jatkuvasti EGR:n ohjelman täytäntöönpanoon.

Hallinnointi- ja valvontajärjestelmät

53. Hakemuksessa on hallinnointi- ja valvontajärjestelmien kuvaus, jossa täsmennetään eri elinten vastuulla olevat tehtävät. Irlanti on ilmoittanut komissiolle, että rahoitustuen hallinnoinnista vastaavat opetus- ja ammattikouluministeriön nimetyt henkilöstön jäsenet. Kyseinen ministeriö on nimetty EGR:n hallintoviranomaiseksi. Hallintoviranomainen käsittelee ja maksaa EGR:lle osoitetut maksupyynnöt, jotka välittävät elimet toimittavat julkisesti rahoitettujen elinten puolesta.

54. Välittävät elimet ovat vastuussa EGR-rahoituksen pyytämisestä hallintoviranomaiselta ja useimmiten myös sen maksamisesta. Välittävien elinten tehtäviin kuuluu myös varmentaa, että rahoituksen käyttötarkoitus, laajuus ja määrä vastaavat EGR-tukihakemuksessa määriteltyjä edellytyksiä. Lisäksi ne varmistavat, että tukea saavat julkiset elimet pitävät huolta seurannasta, riittävistä kirjaamismenettelyistä ja sisäisen valvonnan menettelyistä kaikkien EGR:ään liittyvien menojen ja maksupyyntöjen osalta sekä dokumentoivat ne asianmukaisesti.

55. EGR:n todentamisviranomainen vastaa EGR:n yhteisrahoittamiin toimenpiteisiin liittyvien menoilmoitusten todentamisesta. Samalla todentamisviranomainen varmistaa, että kaikki menojen todenmukaisuutta, laillisuutta, tukikelpoisuutta ja sääntöjenmukaisuutta koskevat vaatimukset täyttyvät. Lisäksi se varmentaa menojen perustelemista koskevan selvityksen, joka lähetetään loppukertomuksen yhteydessä.

56. Riippumaton tarkastuselin antaa lausuntonsa loppukertomuksen yhteydessä.

Asianomaisen jäsenvaltion sitoumukset

57. Irlannin viranomaiset ovat toimittaneet kaikki tarvittavat vakuutukset seuraavista:

– Suunniteltuihin toimiin osallistumisen ja täytäntöönpanon osalta noudatetaan yhdenvertaisen kohtelun ja syrjimättömyyden periaatteita.

– Kansallisessa ja EU:n lainsäädännössä säädettyjä joukkovähentämisiin liittyviä vaatimuksia on noudatettu.

– Suunniteltuihin toimiin ei saada rahoitustukea muista unionin rahastoista tai rahoitusvälineistä, ja kaksinkertainen rahoitus estetään.

– Suunnitellut toimet täydentävät rakennerahastojen rahoittamia toimia.

– EGR-rahoitustuki on unionin menettelyllisten ja aineellisoikeudellisten valtiontukisääntöjen mukaista.

TALOUSARVIOVAIKUTUKSET

Talousarvioesitys

58. EGR ei saa ylittää 150 miljoonan euron vuotuista enimmäismäärää (vuoden 2011 hintoina), kuten vuosia 2014–2020 koskevan monivuotisen rahoituskehyksen vahvistamisesta 2. joulukuuta 2013 annetun neuvoston asetuksen (EU, Euratom) N:o 1311/2013[19] 12 artiklassa säädetään.

59. Tutkittuaan hakemuksen EGR-asetuksen 13 artiklan 1 kohdassa vahvistettujen edellytysten suhteen ja otettuaan huomioon kohteena olevien edunsaajien määrän, suunnitellut toimet ja arvioidut kustannukset komissio ehdottaa, että EGR:stä otetaan käyttöön 2 490 758 euroa eli 60 prosenttia suunniteltujen toimien kokonaiskustannuksista rahoitustuen myöntämiseksi hakemukselle.

60. Euroopan parlamentti ja neuvosto tekevät talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2. joulukuuta 2013 tehdyn Euroopan parlamentin, neuvoston ja komission välisen toimielinten sopimuksen[20] 13 kohdan mukaisesti yhdessä ehdotetun päätöksen EGR:n varojen käyttöönotosta.

Muut asiaan liittyvät asiakirjat

61. Samaan aikaan kun komissio esittää tämän ehdotuksen päätökseksi EGR:n varojen käyttöönottamisesta, se esittää Euroopan parlamentille ja neuvostolle asianomaista budjettikohtaa koskevan määrärahasiirtoehdotuksen, jonka määrä on 2 490 758 euroa.

62. Samaan aikaan kun komissio tekee ehdotuksen päätökseksi EGR:n varojen käyttöönottamisesta, se antaa täytäntöönpanosäädöksen muodossa rahoitustukea koskevan päätöksen, joka tulee voimaan päivänä, jona Euroopan parlamentti ja neuvosto antavat päätöksen EGR:n varojen käyttöönottamisesta.

Ehdotus

EUROOPAN PARLAMENTIN JA NEUVOSTON PÄÄTÖS

Euroopan globalisaatiorahaston varojen käyttöönotosta (hakemus EGF/2014/016 IE/Lufthansa Technik)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan unionin toiminnasta tehdyn sopimuksen,

ottavat huomioon Euroopan globalisaatiorahastosta (2014–2020) ja asetuksen (EY) N:o 1927/2006 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1309/2013[21] ja erityisesti sen 15 artiklan 4 kohdan,

ottavat huomioon talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2 päivänä joulukuuta 2013 tehdyn Euroopan parlamentin, neuvoston ja komission välisen toimielinten sopimuksen[22] ja erityisesti sen 13 kohdan,

ottavat huomioon Euroopan komission ehdotuksen

sekä katsovat seuraavaa:

(1) Euroopan globalisaatiorahasto, jäljempänä ’EGR’, on perustettu tuen tarjoamiseksi globalisaatiosta johtuvien maailmankaupan huomattavien rakenteellisten muutosten, asetuksessa (EY) N:o 546/2009[23] käsitellyn maailmanlaajuisen rahoitus- ja talouskriisin jatkumisen taikka uuden maailmanlaajuisen rahoitus- ja talouskriisin vuoksi työttömiksi jääneille työntekijöille ja itsenäisille ammatinharjoittajille, joiden työskentely on loppunut, ja heidän auttamisekseen integroitumisessa uudelleen työmarkkinoille.

(2) EGR ei saa ylittää 150 miljoonan euron vuotuista enimmäismäärää (vuoden 2011 hintoina), kuten vuosia 2014–2020 koskevan monivuotisen rahoituskehyksen vahvistamisesta annetun neuvoston asetuksen (EU, Euratom) N:o 1311/2013[24] 12 artiklassa säädetään.

(3) Irlanti esitti 19 päivänä syyskuuta 2014 hakemuksen EGR:n varojen käyttöönottamiseksi yrityksen Lufthansa Technik Airmotive Ireland Ltd ja kahden sen toimittajan Irlannissa toteuttamien työntekijävähennysten[25] vuoksi. Se toimitti hakemusta täydentäviä lisätietoja asetuksen (EU) N:o 1309/2013 8 artiklan 3 kohdan mukaisesti. Hakemus on asetuksen (EU) N:o 1309/2013 13 artiklassa säädettyjen EGR:n rahoitustuen vahvistamista koskevien vaatimusten mukainen. Näin ollen komissio on ehdottanut, että varoja otetaan käyttöön 2 490 758 euroa.

(4) Asetuksen (EU) N:o 1309/2013 6 artiklan 2 kohdan mukaisesti Irlanti on päättänyt tarjota EGR:n tuella yhteisrahoitettuja yksilöllisiä palveluja myös 200:lle työelämän ja koulutuksen ulkopuolella olevalle nuorelle.

(5) Tämän vuoksi EGR:stä olisi otettava käyttöön varoja rahoitustuen antamiseksi Irlannin hakemuksen perusteella,

OVAT HYVÄKSYNEET TÄMÄN PÄÄTÖKSEN:

1 artikla

Otetaan Euroopan globalisaatiorahastosta käyttöön 2 490 758 euroa maksusitoumusmäärärahoina ja maksumäärärahoina osana varainhoitovuotta 2015 koskevaa Euroopan unionin yleistä talousarviota.

2 artikla

Tämä päätös tulee voimaan päivänä, jona se tehdään.

Tehty Brysselissä

Euroopan parlamentin puolesta Neuvoston puolesta

Puhemies Puheenjohtaja

[1] EUVL L 347, 20.12.2013, s. 855.

[2] Euroopan parlamentin ja neuvoston asetus (EY) N:o 1893/2006, annettu 20. joulukuuta 2006, tilastollisen toimialaluokituksen NACE Rev. 2 vahvistamisesta sekä neuvoston asetuksen (ETY) N:o 3037/90 ja tiettyjen eri tilastoaloja koskevien yhteisön asetusten muuttamisesta (EUVL L 393, 30.12.2006, s. 1).

[3] Asetuksen (EU) N:o 1309/2013 7 artiklan 4 kohdan mukaisesti.

[4] Komission asetus (EU) N:o 1046/2012, annettu 8. marraskuuta 2012, yhteisestä tilastollisten alueyksiköiden nimikkeistöstä (NUTS) annetun Euroopan parlamentin ja neuvoston asetuksen (EY) N:o 1059/2003 täytäntöönpanosta siltä osin kuin on kyse aikasarjojen toimittamisesta uutta alueellista jaottelua varten (EUVL L 310, 9.11.2012, s. 34).

[5] EGR-asetuksen 3 artiklan a alakohdan mukaisessa merkityksessä.

[6] Neuvoston direktiivi 98/59/EY, annettu 20. heinäkuuta 1998, työntekijöiden joukkovähentämistä koskevan jäsenvaltioiden lainsäädännön lähentämisestä (EYVL L 225, 12.8.1998, s. 16).

[7] LTAI:n henkilöstöosaston raportti Irlannin teollisuuden kehittämisvirastolle (Industrial Development Authority, IDA), 28. maaliskuuta 2014.

[8] http://www.asianaviation.com/articles/415/China-MRO

[9] http://www.lite.orientaviation.com/orient-aviation-magazine/ground-handling/lht-continues-to-spread-its-wings-in-asia#.VK_FVxtF2Uk

[10] EGF/2009/021 IE/SR Technics.

[11] http://eurofound.europa.eu/observatories/emcc/erm/factsheets/shannon-aerospace

[12] http://www.ltai.ie/press-releases-content/-/asset_publisher/3hGk/content/press-release-ltai-wind-up-media/10165

[13] http://census.cso.ie/sapmap2011/Results.aspx?Geog_Type=ED&Geog_Code=04015&CTY=04

[14] http://census.cso.ie/sapmap2011/Results.aspx?Geog_Type=ED&Geog_Code=03033&CTY=03

[15] http://census.cso.ie/sapmap2011/Results.aspx?Geog_Type=ED&Geog_Code=03009&CTY=03

[16] http://census.cso.ie/sapmap2011/Results.aspx?Geog_Type=ED&Geog_Code=03030&CTY=03

[17] http://www.cso.ie/en/releasesandpublications/er/lr/liveregistermay2014/#.VK_L0RtF2Uk

[18] http://ec.europa.eu/europe2020/europe-2020-in-your-country/ireland/national-reform-programme/index_en.htm

[19] EUVL L 347, 20.12.2013, s. 884.

[20] EUVL C 373, 20.12.2013, s. 1.

[21] EUVL L 347, 20.12.2013, s. 855.

[22] EUVL C 373, 20.12.2013, s. 1.

[23] EUVL L 167, 29.6.2009, s. 26.

[24] EUVL L 347, 20.12.2013, s. 884.

[25] EGR-asetuksen 3 artiklan a alakohdan mukaisessa merkityksessä.